上趙司諫
作者：郭祥正
朝代：宋

paragraphs: 彈劍思經綸，悲歌負陽春。
逢時不自結明主，空文亦是尋常人。
君不見太公辭渭水，謝安起東山。
日月再開天地正，龍虎感會風雲閑。
又不見屈原澤畔吟離騷，漁翁大笑弗餔糟。
可行則行止則止，胡爲憔悴言空勞。
夫君之名振朝野，道行諫聽逢時者。
南州豈足舒君才，天門夜詔星車迴。
紫皇之真人，造化無嫌猜。
往將和氣輔舒慘，不令地下萬物同寒灰。
功成收身綵雲裏，坐酌千觴浮玉蕊。
麻姑王母相經過，醉來共泛瑤池水。
樂亦不可盡，名亦不可窮。
願學李賀逢韓公，他日不羞蛇作龍。